b"\n_START_ARTICLE_\nOrtiga morta\n_START_SECTION_\nDistribuci\xc3\xb3 mundial\n_START_PARAGRAPH_\nEl Lamium album \xc3\xa9s una planta nativa d'Europa, i va ser exportada al continent americ\xc3\xa0 durant el proc\xc3\xa9s de conquesta d'Espanya. \xc3\x89s com\xc3\xba a la zona meridional d'Europa (especialment prop del Mediterrani), al sud-oest i al centre d'\xc3\x80sia. Dins de la pen\xc3\xadnsula Ib\xc3\xa8rica, la trobem a la meitat nord i al centre.\n_START_SECTION_\nDistribuci\xc3\xb3 al Principat\n_START_PARAGRAPH_\nPodem trobar-la principalment a les zones humides de Catalunya i als Pirineus (Vall d'Aran, Alta Ribagor\xc3\xa7a, Vallespir i la Garrotxa), Montserrat, el Montseny i el Ripoll\xc3\xa8s.\n_START_SECTION_\nH\xc3\xa0bitat\n_START_PARAGRAPH_\nHabita entre els 500 i 2500 m sobre el nivell del mar. Creix a la vora de rierols i senderes, en prats, camps sense cultivar, vinyes, matorrals ombr\xc3\xadvols, boscos, de forma espont\xc3\xa0nia en zones de pasturatge, en jardins com a males herbes, entre les escombraries i en llocs humits. Preferentment creix en s\xc3\xb2ls rics i abonats, a temperatures d'entre 10-15\xc2\xa0\xc2\xb0C._NEWLINE_Floreix a la primavera i s'allarga durant tot l'estiu. \xc3\x89s precisament quan est\xc3\xa0 florida la millor \xc3\xa8poca per diferenciar-la de l'ortiga com\xc3\xba.\n_START_SECTION_\nDescripci\xc3\xb3 morfol\xc3\xb2gica\n_START_PARAGRAPH_\nL'ortiga morta, que rep aquest nom perqu\xc3\xa8 els seus p\xc3\xa8ls no s\xc3\xb3n urticants com els de l'ortiga major, \xc3\xa9s una planta herb\xc3\xa0cia, perenne, rizomatosa, de 20-80\xc2\xa0cm, a vegades amb estolons curts._NEWLINE_La seva rel \xc3\xa9s de tipus axonomorfa i est\xc3\xa0 molt ramificada. La tija de 20-40\xc2\xa0cm, \xc3\xa9s ascendent o decumbent, quadrangular, ranurada, buida, amb nusos, poc foliosa i amb p\xc3\xa8ls no espinosos d'1,33\xc2\xa0mm._NEWLINE_Les fulles, peciolades, s\xc3\xb3n amb freq\xc3\xbc\xc3\xa8ncia seques o caduques, de cordiformes a amplament lanceolades, a vegades truncades, i \xc3\xa0pex acuminat, de dentado-crenades a serrades, amb incisions de fins a 5\xc2\xa0mm, amb un limbe de 15-55 x 15-40\xc2\xa0mm i amb pec\xc3\xadol de 10-30\xc2\xa0mm, menor o major que el limbe. La seva disposici\xc3\xb3 damunt la tija \xc3\xa9s oposada. La cara superior \xc3\xa9s de color verd intens, mentre que la inferior \xc3\xa9s d'un verd m\xc3\xa9s clar._NEWLINE_La infloresc\xc3\xa8ncia est\xc3\xa0 formada per 3-5 verticilis, m\xc3\xa9s o menys separats, amb 8-14 flors cadascun, a vegades amb alguns nusos est\xc3\xa8rils. T\xc3\xa9 br\xc3\xa0ctees lanceolades, fortament acuminades, amb marge serrat i incisions de fins a 4\xc2\xa0mm, amb limbe de 25-75 x 5-33\xc2\xa0mm, generalment m\xc3\xa9s llarg i m\xc3\xa9s estret que el de les fulles, curtament peciolades i amb un pec\xc3\xadol de fins a 5mm; bract\xc3\xa8oles 2-5\xc2\xa0mm, sublinears, amb p\xc3\xa8ls patents, una mica r\xc3\xadgids al limbe i al marge, i p\xc3\xa8ls glandulars subs\xc3\xa8ssils. _NEWLINE_El calze (format per 5 s\xc3\xa8pals soldats) fa 9-13\xc2\xa0mm, amb 10 nervis; tub 4-6\xc2\xa0mm, glabre a la base, amb p\xc3\xa8ls r\xc3\xadgids, llargs, els de dalt patents, amb freq\xc3\xbc\xc3\xa8ncia tacats de color porpra, amb dents de 5-7\xc2\xa0mm, igual o lleugerament majors que el tub, estretament triangulars, d'\xc3\xa0pex subfiliforme._NEWLINE_La corol\xc2\xb7la fa 18-25\xc2\xa0mm, t\xc3\xa9 cinc p\xc3\xa8tals, \xc3\xa9s blanca i t\xc3\xa9 un tub de 8-13\xc2\xa0mm, que sobresurt de les dents del calze. El calze \xc3\xa9s lleugerament corbat a la base i forma una gibositat basal en posici\xc3\xb3 ventral. Est\xc3\xa0 bruscament eixamplat a la gola, \xc3\xa9s glabre a la base i a dalt va de pubescent a glabre. Per dins t\xc3\xa9 un anell oblic de p\xc3\xa8ls blancs, molt densos, a 3-5\xc2\xa0mm de la base, on s'inicia la gibositat. El llavi superior fa 8-12\xc2\xa0mm, \xc3\xa9s major que l'inferior, m\xc3\xa9s o menys arquejat, \xc3\xa0pex arrodonit, truncat o emarginat, amb p\xc3\xa8ls d'1,5\xc2\xa0mm, densos i patents pel marge, subglabre per dins i a vegades tenyit de rosa. El llavi inferior fa 6-10\xc2\xa0mm, lleugerament inclinat cap a baix, forma un angle obt\xc3\xbas respecte al superior, \xc3\xa9s glabre, amb l\xc3\xb2buls laterals d'1,5-2\xc2\xa0mm, arrodonits i un l\xc3\xb2bul central de 3-4\xc2\xa0mm. _NEWLINE_L'androceu est\xc3\xa0 constitu\xc3\xaft per estams amb filaments pubescents a la meitat basal i p\xc3\xa8ls glandul\xc3\xadfers subs\xc3\xa8ssils a la meitat superior; les anteres s\xc3\xb3n de color castany en sec, amb p\xc3\xa8ls de 0,5-0,7\xc2\xa0mm. El pol\xc2\xb7len \xc3\xa9s groc p\xc3\xa0lid. L'estigma \xc3\xa9s de bra\xc3\xa7os desiguals. Les n\xc3\xbacules 3,2-3,5 x 1,4-1,6\xc2\xa0mm, de color castany clar, amb abundants puntadures de color blanc en estat immadur._NEWLINE_El fruit \xc3\xa9s un tetraqueni amb n\xc3\xbacules tr\xc3\xadgones i \xc3\xa0pex truncat.\n_START_SECTION_\nPart utilitzada (droga)\n_START_PARAGRAPH_\nS'utilitzen les flors i les fulles. En menor mesura les fulles.\n_START_SECTION_\nUsos medicinals\n_START_PARAGRAPH_\nS'utilitza en catarros de tota classe (vies respirat\xc3\xb2ries, vies urin\xc3\xa0ries \xe2\x80\x9ccasos de retenci\xc3\xb3 d'orina\xe2\x80\x9d), per tractar la insufici\xc3\xa8ncia hep\xc3\xa0tica (ja que estimula la funci\xc3\xb3 del fetge), afeccions prost\xc3\xa0tiques i la diarrea. Gr\xc3\xa0cies a la seva influ\xc3\xa8ncia sobre la circulaci\xc3\xb3 uterina, s'usa en problemes ginecol\xc3\xb2gics: dismenorrea (regles doloroses i insuficients), metritis (inflamaci\xc3\xb3 de l'\xc3\xbater), metrorr\xc3\xa0gia (hemorr\xc3\xa0gia uterina), leucorrea o p\xc3\xa8rdues blanques. En general en tots aquests casos \xc3\xa9s administrada en forma d'infusi\xc3\xb3._NEWLINE_Quant a usos externs, serveix per curar ferides i contusions, varius, contra les \xc3\xbalceres i l'acn\xc3\xa9 juvenil. Els vapors calents que es desprenen durant la seva cocci\xc3\xb3 serveixen per tractar dolors d'o\xc3\xafda. \xc3\x89s com\xc3\xba emprar-la en banys per alleujar el cansament de peus despr\xc3\xa9s de llargues caminates.\n_START_SECTION_\nProc\xc3\xa9s de l'elaboraci\xc3\xb3 de la droga\n_START_PARAGRAPH_\nPer a aplicacions medicinals, es recol\xc2\xb7lecten principalment les flors, entre els mesos de maig i setembre, encara que les fulles tamb\xc3\xa9 serveixen. Es recullen quan comencen a obrir-se les primeres flors, ja que perden les seves propietats r\xc3\xa0pidament, i manualment, en dies secs cap al migdia quan ja s'ha evaporat la rosada. Les parts tallades es col\xc2\xb7loquen en capes fines a l'ombra, a una temperatura m\xc3\xa0xima de 40\xc2\xa0\xc2\xb0C. Les flors ja seques tenen un sabor amarg i desprenen una olor de mel. Es conserven en sobres o pots tancats, en un lloc fosc i lluny de la humitat, durant una setmana aproximadament. A continuaci\xc3\xb3 es procedeix a fer el macerat, pel que s'utilitzen 10 g. de fulles, flors i parts de la tija i les arrels. Es col\xc2\xb7loca en un pot amb 100 ml d'alcohol et\xc3\xadlic a 96 \xc2\xba i es deixa macerar uns 10 dies._NEWLINE_La droga comercial procedeix de l'ex-Txecoslov\xc3\xa0quia, Pol\xc3\xb2nia i l'antiga Uni\xc3\xb3 Sovi\xc3\xa8tica. _NEWLINE_\xc3\x89s una droga relativament poc difosa en el mercat espanyol, on apareix associada a altres drogues en barreges per infusions i comprimits depuratius, antireum\xc3\xa0tics i diur\xc3\xa8tics, principalment._NEWLINE_En el mercat alemany la summitat d'ortiga blanca apareix rarament, mentre que la flor es troba ocasionalment en barreges per infusions pectorals, tranquil\xc2\xb7litzants i per a agafar el son, o simplement per beure com a beguda saludable. La flor tamb\xc3\xa9 figura en molt poques especialitats farmac\xc3\xa8utiques, entre elles Icorsit\xc2\xae, un vasodilatador exclusivament vegetal.\n_START_SECTION_\nHist\xc3\xb2ria\n_START_PARAGRAPH_\nDes de l'antiguitat, l'ortiga morta \xc3\xa9s un remei popular. Rembert Dodoens ja l'assenyalava amb la virtut de curar la leucorrea. Florain ressaltava les seves propietats astringents contra les hemorr\xc3\xa0gies. El doctor Leclerc, despr\xc3\xa9s d'estudiar-la, la recomanava tant per la leucorrea com per les p\xc3\xa8rdues d'orina."